Divya Suresh: ದಿವ್ಯಾ ಸುರೇಶ್ಗೆ ಮೊದಲ ಸಲ ಸಿಕ್ತು ಕಿಚ್ಚನ ಚಪ್ಪಾಳೆ: ಸ್ಪರ್ಧಿಯ ಹುಮ್ಮಸ್ಸನ್ನು ಮೆಚ್ಚಿಕೊಂಡ ಸುದೀಪ್..! ಬಿಗ್ ಬಾಸ್ ಸೀಸನ್ 8ರ ಮೊದಲ ಹಾಗೂ ಎರಡನೇ ಇನ್ನಿಂಗ್ಸ್ನಲ್ಲಿ ಇದೇ ಮೊದಲ ಸಲ ದಿವ್ಯಾ ಸುರೇಶ್ ಕಿಚ್ಚನ ಚಪ್ಪಾಳೆ ಗಿಟ್ಟಿಸಿಕೊಂಡಿದ್ದಾರೆ. ಇಡೀ ವಾರ ಬಿಗ್ ಬಾಸ್ ಮನೆ ನೆಗೆಟಿವಿಟಿಯಿಂದ ತುಂಬಿತ್ತು. ಮನೆಯಲ್ಲಿ ಸ್ಪರ್ಧಿಗಳ ನಡುವೆ ಗಲಾಟೆಮನಸ್ತಾಪಗಳಾಗಿದ್ದವು. ಪ್ರಶಾಂತ್ ಸಂಬರಗಿ ಹಾಗೂ ಚಕ್ರವರ್ತಿ ಚಂದ್ರಚೂಡ ಅವರು ಮಾಡಿರುವ ಆರೋಪ ಹಾಗೂ ಚುಚ್ಚು ಮಾತುಗಳಿಂದ ದಿವ್ಯಾ ತುಂಬಾ ಕುಗ್ಗಿ ಹೋಗಿದ್ದರು. ಪದೇ ಪದೇ ಸಂಬರಗಿ ಅವರು ದಿವ್ಯಾ ಸುರೇಶ್ ನಟಿಸಿರುವ ಡಿಗ್ರಿ ಕಾಲೇಜು ಸಿನಿಮಾ ಹೆಸರು ಹೇಳುವ ಮೂಲಕ ನೋಯಿಸುವ ಪ್ರಯತ್ನ ಮಾಡಿದ್ದರು. ಪ್ರಶಾಂತ್ ಹಾಗೂ ಚಕ್ರವರ್ತಿ ಅವರ ವರ್ತನೆಯಿಂದ ಮನನೊಂದು ಕಣ್ಣೀರಿಟ್ಟಿದ್ದರೂ ದಿವ್ಯಾ ಸುರೇಶ್ ಟಾಸ್ಕ್ಗಳಲ್ಲಿ ಉತ್ತಮ ಪ್ರದರ್ಶನ ತೋರಿದ್ದರು. ತಮ್ಮ ತಂಡ ಸೋಲುತ್ತಿರುವಾಗ ದಿವ್ಯಾ ತನ್ನ ಮನಸ್ಸಿನಲ್ಲಿದ್ದ ನೋವನ್ನು ಮರೆತು ತಂಡದ ಪರವಾಗಿ ಟಾಸ್ಕ್ಗಳಲ್ಲಿ ಉತ್ತಮ ಪ್ರದರ್ಶನ ತೋರಿದರು. ದಿವ್ಯಾ ಸುರೇಶ್ ಅವರ ಈ ಪ್ರಯತ್ನವನ್ನು ಮೆಚ್ಚಿಕೊಂಡ ಕಿಚ್ಚ ಸುದೀಪ್ ಅವರು ಕಿಚ್ಚನ ಚಪ್ಪಾಳೆ ನೀಡಿದ್ದಾರೆ. ಕಿಚ್ಚನ ಚಪ್ಪಾಳೆ ಸಿಕ್ಕ ಕೂಡಲೇ ಕುಣಿದಾಡಿದ ದಿವ್ಯಾ ಇದು ಬಿಗ್ ಬಾಸ್ ಮನೆಯಲ್ಲಿ ಮರೆಯಲಾರದ ದಿನ ಹಾಗೂ ಬೆಸ್ಟ್ ಕ್ಷಣ ಎಂದಿದ್ದಾರೆ. ದಿವ್ಯಾ ಸುರೇಶ್ ಅವರಿಗೆ ಕಿಚ್ಚ ಸುದೀಪ್ ಒಂದು ಸಲಹೆ ಸಹ ನೀಡಿದ್ದಾರೆ. ಯಾರಾದರೂ ಗೌರವಕ್ಕೆ ಧಕ್ಕೆ ತರುವ ಪ್ರಯತ್ನ ಮಾಡಿದಾಗ ಅದನ್ನು ಎದುರಿಸುವ ಜವಾಬ್ದಾರಿ ನಿಮ್ಮದಾಗಿರುತ್ತದೆ. ಸಹಿಸಿಕೊಂಡು ಕೂರಬೇಡಿ ಎಂದಿದ್ದಾರೆ ಸುದೀಪ್. ಎಂದಿನಂತೆ ಈ ವಾರವೂ ದಿವ್ಯಾ ಸುರೇಶ್ ಟಾಸ್ಕ್ಗಳಲ್ಲಿ ಉತ್ತಮ ಪ್ರದರ್ಶನ ನೀಡಿದ್ದಾರೆ. ವಾರದ ಕತೆ ಕಿಚ್ಚನ ಜತೆ ಸಂಚಿಕೆಯಲ್ಲಿ ದಿವ್ಯಾ ಸುರೇಶ್ ಅವರ ಲುಕ್.